CELEX: 62008TN0437
Language: el
Date: 2008-10-06 00:00:00
Title: Υπόθεση T-437/08: Προσφυγή της 6ης Οκτωβρίου 2008 — CDC Hydrogene Peroxide κατά Επιτροπής

6.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 313/48
            
         Προσφυγή της 6ης Οκτωβρίου 2008 — CDC Hydrogene Peroxide κατά Επιτροπής
   (Υπόθεση T-437/08)
   (2008/C 313/87)
   Γλώσσα διαδικασίας: η γερμανική
   Διάδικοι
   
      Προσφεύγουσα: CDC Hydrogene Peroxide Cartel Damage Claims (CDC Hydrogene Peroxide) (εκπρόσωπος: R. Wirtz, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, κατά το άρθρο 231, παράγραφος 1, ΕΚ, την απόφαση SG.E3/MM/psi D(2008) 6658 της Επιτροπής, της 8ης Αυγούστου 2008,
            
         
               —
            
            
               να καταδικάσει την Επιτροπή στα δικαστικά έξοδα της προσφεύγουσας, σύμφωνα με το άρθρο 87, παράγραφος 2 του Κανονισμού Διαδικασίας του Πρωτοδικείου.
            
         Ισχυρισμοί και κύρια επιχειρήματα
   Η προσφεύγουσα, η οποία επιδιώκει την καταβολή αποζημίωσης στις επιχειρήσεις που έχει ζημιώσει η ευρωπαϊκή σύμπραξη των επιχειρήσεων υπεροξειδίου του υδρογόνου, προσβάλλει την απόφαση της Επιτροπής της 8ης Αυγούστου 2008, με την οποία απορρίφθηκε το αίτημα της προσφεύγουσας να της επιτραπεί, σύμφωνα με το άρθρο 2, παράγραφος 1, του κανονισμού (ΕΚ) 1049/2001 (1), πλήρης πρόσβαση στον πίνακα περιεχομένων του φακέλου της υπόθεσης COMP/F/38.620 — υπεροξείδιο του υδρογόνου και υπερβορικό νάτριο.
   Προς στήριξη της προσφυγής, η προσφεύγουσα ισχυρίζεται ότι συντρέχει παράβαση του άρθρου 4, παράγραφος 2, πρώτη και τρίτη περίπτωση, του κανονισμού 1049/2001, δεδομένου ότι οι διατάξεις αυτές, οι οποίες ρυθμίζουν ορισμένες εξαιρέσεις, ερμηνεύθηκαν και/ή εφαρμόστηκαν εσφαλμένα.
   Συναφώς η προσφεύγουσα προβάλλει τέσσερις λόγους ακύρωσης.
   Πρώτον, η απόφαση αντιβαίνει στην αρχή περί στενής ερμηνείας και εφαρμογής των εξαιρέσεων. Η Επιτροπή δεν απέδειξε την ύπαρξη κανενός συγκεκριμένου προβλέψιμου και όχι μόνο υποθετικού κινδύνου διακύβευσης των προστατευόμενων συμφερόντων.
   Δεύτερον, η προσβαλλόμενη απόφαση δεν συμβιβάζεται με τις αρχές που διέπουν το δικαίωμα για αποτελεσματική αποκατάσταση της ζημίας που προκαλείται από την παράβαση του κοινοτικού δικαίου του ανταγωνισμού, διότι το συμφέρον των ζημιωθέντων να γνωρίζουν τις λεπτομέρειες της παράβασης πρέπει να θεωρείται υπέρτερο του συμφέροντος των επιχειρήσεων να μην γνωστοποιούνται οι λεπτομέρειες σχετικά με την παράβαση που τους καταλογίζει η Επιτροπή και με την έκταση της συνεργασίας τους με την Επιτροπή στο πλαίσιο της διαδικασίας ευνοϊκότερης μεταχείρισης από την Επιτροπή των συνεργαζόμενων παραβατών.
   Τρίτον, η προσβαλλόμενη απόφαση δεν καλύπτεται από την εξαίρεση που προβλέπει το άρθρο 4, παράγραφος 2, πρώτη περίπτωση, του κανονισμού 1049/2001, που αφορά την προστασία των εμπορικών συμφερόντων.
   Τέταρτον, κατά την προσφεύγουσα πάντοτε, η προσβαλλόμενη απόφαση δεν καλύπτεται από την εξαίρεση που προβλέπει το άρθρο 4, παράγραφος 2, τρίτη περίπτωση, του κανονισμού 1049/2001 και με την οποία επιδιώκεται η προστασία των δραστηριοτήτων επιθεώρησης και έρευνας.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).